
Den nye bilen var lett på veien. Lasse hadde sagt at den var skapt for noe helt annet enn den lusekjøringen hun drev med. Det var noen måneder siden han hadde sagt det. Han hadde hatt rett. 

Hun hadde fått bilen. De hadde delt pengene for leiligheten.

Farten stiger mot Drammen, det ruser lett under henne, det er som om hun flyr. Hun ser på klokken på dashbordet, det er blitt sent, hun kommer sent fram til skrivekurset i Seljord.

Den lange tunnelen ved Drammen er litt for lang, så hun kjører gamleveien om Drammen sentrum.

Det er lite trafikk på denne tiden, så hun kan ose gjennom gatene. Denne bilen er skapt for noe annet enn lusekjøring. Hun gleder seg til kurset. Der skal hun jobbe med teaterstykket sitt, "Oppdrift". Et lite teater i Oslo har tro på henne, de liker stykket hennes, men vil ha noen forandringer. Annonsen i Aftenposten med dramatikerkurset passet bra akkurat nå.

Hun øver høyt på replikkene. Hun skal framføre dem på kurset. De handler ikke om henne, men kunne gjerne ha gjort det. Hun sier dem høyt, det høres bra ut, hun gikk ettårig teaterskole en gang i tiden. Men det er ikke skuespiller hun skal bli, det er forfatter.

Savnet etter Lasse er tungt og vondt. Skrivingen hjelper. Mannlige venner hjelper også. Men, ingen har gitt henne følelsen av å kunne elske igjen. Hun savner det sårt. Hun savner kjærlighet så det gjør vondt i kroppen. Det er også en av replikkene i skuespillet.

Hun sier replikken med følelse og innlevelse, hun vet hvordan rollekarakteren har det.

«Jeg savner kjærlighet så det gjør vondt i kroppen!»

Hun stopper for rødt lys. Det er varmt selv om det er sent, hun tar ned vinduet. Alle lyskryssene i Drammen ser ut til å ønske rødt i dag. Hun ser på klokken igjen. Og prøver med mer pasjon i stemmen. 

«Jeg savner kjærlighet, jeg savner det så det gjør vondt i kroppen! Men jeg vet ikke om jeg passer til noe forhold igjen. Jeg er en skadet fugl!»

Og så legger hun hodet mot rattet og sier neste replikk med ektefølt sorg.

«Jeg vet ikke om jeg orker mer…»

